Sy wil politiek toe ‘om land te red’ | Rapport
Sy wil politiek toe ‘om land te red’
Dr. Mamphela Ramphele. Foto: Beeld
Dr. Mamphela Ramphele, strydros uit die struggle, wil die politieke arena betree en sal na verwagting binnekort ’n aankondiging doen. Ramphele is vroeër vandeesmaand na Amerika waar sy aan minstens een gehoor gesê het sy samel geld in vir ’n “politieke party”. Sy het ook ambassadeurs om ondersteuning bearbei. Tony Leon, voormalige DA-leier, het aan City Press, Rapport se susterskoerant, gesê twee mense wat haar vergaderings in Amerika bygewoon het, het dit afsonderlik aan hom vertel. “Een van die vergaderings was in Boston, waar sy by die tuiste van die Suid-Afrikaans gebore (afgetrede) hoofregter (van die hooggeregshof in Massachusetts) Margaret Marshall gepraat het.” Minstens twee bronne verwag dat ’n aankondiging binnekort gaan volg. Helen Zille, DA-leier, het verlede jaar probeer om Ramphele sover te kry om by die DA aan te sluit, maar Ramphele het gekies om haar eerder toe te spits op die Citizens’ Movement, ’n nie-regeringsorganisasie wat sy gestig het om maatskaplike verandering te versnel. Ramphele, ’n hegte vriendin van Zille, het voorheen gehelp om DA-beleidsrigtings te skryf. ’n Bron het gesê Ramphele meen sterker optrede is nodig ná pres. Jacob Zuma se herkiesing as ANC-leier. ’n Ambassadeur met wie Ramphele onlangs vergader het, het gesê sy het “angstig gelyk om meer te doen”. Ramphele het aan die Amerikaanse gehore gesê “sy gaan nou die politiek betree om haar land te red”. ’n Cope-LP het gesê hulle hoop dat Ramphele en burgerlike organisasies in aanloop tot 2014 se algemene verkiesing saam met opposisiepartye sal werk om die ANC te klop. Prof. Wilmot James, die DA se federale voorsitter, het egter gesê die DA gaan nie saam met partye wat buite die parlement is, werk nie. James het gesê daar is geen formele gesprekke tussen die DA en Ramphele nie, maar “indien sy die politieke wêreld wil betree, sal dit ’n welkome ontwikkeling wees”. Zille het navrae na Ramphele verwys. Ramphele het egter gesê sy is by ’n begrafnis. – Bykomende beriggewing deur Mandy Rossouw share: